
Επίσημη Παρουσίαση της ΔΕΗ Ανανεώσιμες Α.Ε.

Η νέα γενιά της ΔΕΗ δημιουργεί το Αύριο της Ενέργειας Σήμερα

Αθήνα, 6 Νοεμβρίου 2008 – Οι δραστηριότητες της ΔΕΗ Ανανεώσιμες Α.Ε., κατά 100% θυγατρικής εταιρείας της ΔΕΗ Α.Ε., παρουσιάστηκαν σήμερα, σε Συνέντευξη Τύπου στην Αίγλη Ζαππείου. Η εταιρεία, η οποία έχει σήμερα το ευρύτερο χαρτοφυλάκιο έργων στον κλάδο των Ανανεώσιμων Πηγών Ενέργειας (ΑΠΕ) στην Ελλάδα, με έργα συνολικής εγκατεστημένης ισχύος ύψους 105 ΜW, ανακοίνωσε ακόμη ότι σήμερα τέθηκε σε διαβούλευση η κατασκευή του μεγαλύτερου φωτοβολταϊκού πάρκου στην Ευρώπη, στη Μεγαλόπολη Αρκαδίας, συνολικής ισχύος 50 MW, το οποίο προγραμματίζεται να ολοκληρωθεί το 2011. Τέλος, η ΔΕΗ Ανανεώσιμες, η νέα γενιά της ΔΕΗ, παρουσίασε τις προοπτικές του κλάδου, της εταιρείας και τους στόχους της. Ειδικότερα, η ΔΕΗ Ανανεώσιμες στοχεύει στην ανάδειξή της σε ηγετική δύναμη του κλάδου των ΑΠΕ στην Ελλάδα, με μερίδιο 20% της αγοράς, συμβάλλοντας παράλληλα στη δημιουργία ενός πιο καθαρού και ασφαλούς περιβάλλοντος για τις επόμενες γενιές, καθώς και στην οικονομική ανάπτυξη, σε τοπικό και εθνικό επίπεδο.  

«Βρισκόμαστε μπροστά σε μια σημαντική πρόκληση», τόνισε ο Δρ Αναστάσιος Γκαρής, Διευθύνων Σύμβουλος της ΔΕΗ Ανανεώσιμες. «Η αξιοποίηση των ΑΠΕ αποτελεί μονόδρομο για την κάλυψη των ενεργειακών αναγκών σε παγκόσμιο και εθνικό επίπεδο και για την παράλληλη προστασία του περιβάλλοντος και ως κλάδος παρουσιάζει εντυπωσιακούς ρυθμούς ανάπτυξης παγκοσμίως, που αγγίζουν το 20-25% ετησίως. Στην Ελλάδα, μια χώρα πλούσια σε πρώτες ύλες ΑΠΕ, με υψηλά ποσοστά ηλιοφάνειας, αιολικό δυναμικό της τάξης των 14.000 MW, πληθώρα πηγών και ποταμών για παραγωγή ενέργειας από υδροηλεκτρικούς σταθμούς και γεωθερμικά πεδία με δυνητική παραγωγή ηλεκτρικής ενέργειας που πλησιάζει τα 350 MW, η αξιοποίηση των ΑΠΕ μπορεί και πρέπει να λειτουργήσει ως μοχλός εθνικής ανάπτυξης σε πολλαπλά επίπεδα». 

Η ΔΕΗ Ανανεώσιμες ανταποκρίνεται στην πρόκληση για αξιοποίηση των ΑΠΕ, οδηγώντας την ανάπτυξη του κλάδου στην Ελλάδα, μέσα από:

· Επενδυτικό πλάνο, ύψους €2 δισ. στα επόμενα 6 χρόνια

· Ένα ισορροπημένο χαρτοφυλάκιο έργων, που αξιοποιεί και τις 4 κύριες μορφές ΑΠΕ (ηλιακή ενέργεια, αιολική ενέργεια, υδροηλεκτρική ενέργεια, γεωθερμία) με 105 MW εν λειτουργία, 90 MW υπό ή κοντά σε κατασκευή και άλλα 320 MW με υψηλή πιθανότητα υλοποίησης. Επίσης εξετάζει άλλα έργα συνολικής ισχύος άνω των 1.000 MW
· Τεχνογνωσία προερχόμενη από την πολύχρονη δραστηριοποίηση της μητρικής εταιρείας στον κλάδο της ηλεκτροπαραγωγής

· Καινοτόμες λύσεις, όπως η κατασκευή του πρώτου στην Ευρώπη Υβριδικού Ενεργειακού Έργου, στην Ικαρία
· Σεβασμό στον άνθρωπο και το περιβάλλον, με έργα που αναβαθμίζουν το επίπεδο ζωής σε τοπικό και εθνικό επίπεδο

Ενδεικτικό της δυναμικής πορείας της εταιρείας είναι το πλήθος και η σημασία των έργων τα οποία η εταιρεία έθεσε σε λειτουργία την περίοδο 2007-8:

· ΜΥΗΣ Βορεινού, ισχύος 4,1 MW 

· ΜΥΗΣ Ελεούσας, ισχύος 6,6 MW 
· ΜΥΗΣ Γιτάνη, ισχύος 4,2 MW 
· ΜΥΗΣ Αγίας Βαρβάρας, ισχύος 0,9 MW 

· ΜΥΗΣ Σμοκόβου, ισχύος 10,4 MW 

· Αιολικό Πάρκο Ξηρολίμνης ΙΙΙ, ισχύος 3,0 MW 

Παράλληλα, ιδιαίτερη σημασία για την εταιρεία έχει η κατασκευή ενός από τα μεγαλύτερα φωτοβολταϊκά πάρκα παγκοσμίως, στη Μεγαλόπολη, ενός πρότυπου έργου που θα καλύψει την ετήσια συνολική κατανάλωση 28,000 νοικοκυριών, ήτοι το 42% των νοικοκυριών του Νομού Αρκαδίας. Επίσης, η λειτουργία του Φωτοβολταϊκού Πάρκου Μεγαλόπολης θα συμβάλλει καθοριστικά στον περιορισμό της μόλυνσης του περιβάλλοντος, αφού θα αποφεύγεται η εκπομπή 48.000 τόνων CO ετησίως και 200 τόνων SO, σε σχέση με ισοδύναμους θερμικούς σταθμούς.
Ολοκληρώνοντας την παρουσίασή του ο κ. Γκαρής αναφέρθηκε στην ανάγκη για επιτάχυνση της αξιοποίησης των ΑΠΕ, προκειμένου η χώρα μας να μπορέσει να ανταποκριθεί στον στόχο της Ευρωπαϊκής Ένωσης, ο οποίος προβλέπει ότι μέχρι το 2020 το 18% της συνολικής καταναλισκόμενης ενέργειας θα πρέπει να προέρχεται από ΑΠΕ. «Μέσα στα επόμενα 12 χρόνια η ηλεκτροπαραγωγή από ΑΠΕ θα πρέπει να φτάσει τα 10.000 ΜW από τα 1.000 MW, που βρίσκεται σήμερα. Η επίτευξη του στόχου απαιτεί τη δημιουργία ενός ρυθμιστικού πλαισίου που θα επιτρέψει την επιτάχυνση των διαδικασιών για την αξιοποίηση του φυσικού πλούτου των ΑΠΕ στη χώρα μας. Η ΔΕΗ Ανανεώσιμες, με επαγγελματισμό και διαφάνεια, είναι έτοιμη να συνεργαστεί με εθνικούς και τοπικούς φορείς, προκειμένου να συμβάλλει αποφασιστικά στην επίτευξη αυτού του στόχου».
------------------------------------------//-----------------------------------------------

Σχετικά με τη ΔΕΗ Ανανεώσιμες Α.Ε.:

Η ΔΕΗ Ανανεώσιμες Α.Ε., 100 % θυγατρική εταιρεία της ΔΕΗ, είναι η μόνη ελληνική εταιρεία που δραστηριοποιείται και στις τέσσερις κύριες μορφές των Ανανεώσιμων Πηγών Ενέργειας (Αιολική, Υδροηλεκτρική, Ηλιακή και Γεωθερμική). 

Έχοντας την τεχνογνωσία και την εμπειρία της ΔΕΗ στο χώρο του ηλεκτρισμού, η ΔΕΗ Ανανεώσιμες Α.Ε., η νέα γενιά της ΔΕΗ, επιστρατεύει τη δύναμη και τους πόρους της φύσης για να παράξει ηλεκτρική ενέργεια με μηδενική επίπτωση στο περιβάλλον. Μέχρι σήμερα η εταιρεία έχει στο δυναμικό της  105 MW εγκατεστημένης ισχύος σε αιολικά πάρκα, μικρά υδροηλεκτρικά και φωτοβολταϊκά, ενώ 90 MW έργων βρίσκονται υπό ή κοντά σε κατασκευή κι ένα πλήθος ακόμα έργων υπό μελέτη και ανάπτυξη, σε διάφορες φάσεις. Παράλληλα με την αξιοποίηση των παραπάνω τεσσάρων μορφών ενέργειας, η ΔΕΗ Ανανεώσιμες Α.Ε. μελετά και αναπτύσσει λύσεις και σε άλλους, εναλλακτικούς κλάδους παραγωγής ηλεκτρισμού, όπως τα  υβριδικά συστήματα και τα βιοκαύσιμα. Με επενδύσεις ύψους 2 δισ. ευρώ έως το 2014, σύγχρονη τεχνοκρατική διοίκηση και άριστα καταρτισμένο επιστημονικό προσωπικό, η ΔΕΗ Ανανεώσιμες Α.Ε. οδηγεί την ανάπτυξη του κλάδου των ΑΠΕ στην Ελλάδα και συμμετέχει στην οικονομική ανάπτυξη μέσα από έργα που αναβαθμίζουν την ποιότητα ζωής σε όλη τη χώρα, από την Κρήτη και την Ικαρία, μέχρι τη Σαμοθράκη και την Ηγουμενίτσα. Όραμά της είναι να υλοποιήσει σήμερα τις αυριανές μορφές ενέργειας, παραδίδοντας στη νέα γενιά ένα πιο καθαρό, οικολογικό και ασφαλές περιβάλλον.

